Након победе 1691. донет је низ закона с циљем смањења политичких и економских слобода католика али и презвитеријанаца у Ирској. Отворена институционална дискриминација Ираца у 18. веку од стране Енглеза утиче на настанак тајних милитантних удружења. Крајем 18. века сукоби између милитантних група достижу врхунац после догађаја познатог као Битка за Дајмонд. Превагу остварује англиканско – презвитеријанско тајно удружење Пип о'Деј Бојс () над католичким Дифендерс (), што доводи до стварања англиканског Наранџастог реда (). Подстакнути Француском буржоаском револуцијом, Друштво уједињених Ираца () предводи Ирски устанак из 1798.. Они захтевају прекид уставних веза између Ирске и Британије и уједињење свих Ираца. Након овога, у покушају да обузда секташтво и поништи дискриминаторске законе, као и да спречи стварање републике по француском моделу у Ирској, влада Краљевине Британије доноси одлуку о уједињењу два краљевства. Као последица тога 1801. створено је Уједињено Краљевство Велике Британије и Ирске, са владом и парламентом у Лондону.